Sergei Rjahovski

Sergei Rjahovski (; 29. joulukuuta 1962 Balašiha – marraskuu 2007 Mordva) oli venäläinen sarjamurhaaja. Hänestä on käytetty nimitystä "Balašihan viiltäjä". Hän murhasi kahdeksantoista ihmistä Moskovassa ja sen lähistöllä vuosina 1988–1993. Rjahovski hyökkäsi useimmiten iäkkäiden naisten kimppuun, mutta valikoi uhreikseen myös erityisesti homomiehiä.
Tausta.
Rjahovski oli lapsena sairaalloinen ja usein poissa koulusta. Synnytyksen yhteydessä tulleen aivovaurion johdosta hänen puheen oppimisensa oli viivästynyttä. Rjahovski oli huomattavan suurikokoinen, mikä herätti huomiota. Hän oli epäsosiaalinen ja usein kiusattu. Rjahovski suoritti sähkömiehen ammatillisen koulutuksen, mutta työskenteli sekalaisissa tehtävissä.
Rikokset.
Rjahovski alkoi keväällä 1982 seurata iäkkäitä naisia, hyökätä näiden kimppuun ja yrittää raiskauksia. Yhden hyökkäyksen keskeydyttyä hän joutui neljäksi vuodeksi vangituksi "huliganismista". Rjahovski koki vankilassa monenlaista nöyryyttämistä, myös seksuaalista väkivaltaa. Vapauduttuaan hän päätti "puhdistaa" maailman homoseksuaaleista. Kesäkuussa 1988 Rjahovski suostui maksullista homoseksiä etsineen miehen matkaan. Hän murhasi miehen ruuvimeisselillä, ja vaikka kaatuneen puun päälle poikittain aseteltu uhrin ruumis löydettiin pian, tutkijoilla ei ollut erityisiä johtolankoja.
Rjahovski jatkoi samanaikaisesti iäkkäisiin naisiin kohdistamiaan hyökkäyksiä. Heinäkuussa 1988 hän löi neljätoista kertaa ruuvimeisselillä 70-vuotiasta metsässä kävellyttä naista. Rjahovski varasti uhrilta henkilöllisyystodistuksen ja rahaa. Uhri kuoli joitain päiviä myöhemmin sairaalassa. Häntä ehdittiin puhuttaa, mutta hän ei ollut nähnyt hyökkääjän kasvoja. Syyskuussa 1988 Rjahovski murhasi jälleen ikäihmisen, joka kuoli jo rikospaikalle. Tammikuussa 1989 Rjahovski kohtasi hiihtoretkellä 16-vuotiaan pojan, jonka hän kuristi huivilla, raiskasi ja lävisti hiihtosauvalla. Hieman myöhemmin hän puukotti lähellä tekopaikkaa iäkästä naista, joka selviytyi vähäisin vammoin häntä suojanneiden useiden päällekkäisten vaatekerrosten ansiosta. Myös toinen iäkäs nainen, joka oli hiihtämässä, selviytyi Rjahovskin käsistä ja pääsi pakenemaan. Rjahovski kuitenkin tappoi vielä useita muita naisia, joista osalta hän irrotti pään. Hän kirjoitti väkivallantekojen lomassa fantasiatarinoita, joissa kuvaili niiden sankarin toimeenpanemia teloituksia.
Vuonna 1992 Rjahovski meni Izmailovski-puistoon, jossa homomiehet kohtasivat toisiaan. Hän tekeytyi itse homoksi. 7. syyskuuta 1992 Rjahovski murhasi veitsellä 60-vuotiaan seksiseuraa etsineen miehen ja sekaantui tämän ruumiiseen. Puolitoista kuukautta myöhemmin Rjahovski puukotti ja raiskasi samassa puistossa 38-vuotiaan miehen. Koska hän ei käyttänyt kondomia, tutkijoiden käytössä oli hänen sormenjälkiensä lisäksi hänen siemennestenäytteitään.
Tammikuussa 1993 ohikulkijat löysivät metsästä 73-vuotiaan miehen pahoin silvotun ruumiin. Rjahovski oli kuristanut, raiskannut ja paloitellut sattumalta metsässä kohtaamansa miehen. Ensin hän oli irrottanut uhrilta vain pään ja käsivarren, mutta seuraavana päivänä hän oli palannut metsään sahaamaan irti säären. Tammikuussa 1993 tutkijat saivat erään naisen valokuvamuistin ansiosta käyttöönsä luotettavan kasvokuvan Rjahovskista. Maaliskuussa 1993 Rjahovski murhasi 55-vuotiaan naisen. Hän raahasi uhrinsa aittaan, räjäytti sähikäisen tämän emättimessä, runteli tämän kasvoja ja poltti tätä. Rjahovski myös varasti uhrinsa omaisuutta. Tutkijat löysivät lähistöltä toisen aitan, johon oli pystytetty hirttolava. Paikkaa alettiin tarkkailla vuorokauden ympäri. Vaikka Rjahovskin sormenjäljet oli otettu tietokantaan hänen ensimmäisen rikostuomionsa jälkeen, tutkijat eivät osanneet yhdistää tuoreita sormenjälkiä häneen.
Huhtikuussa 1993 Rjahovski teki jälleen murhan. Uhri oli 13-vuotias kehitysvammainen poika, jonka Rjahovski tapasi sattumalta junamatkalla ja houkutteli metsään. Hän kuristi pojan, raiskasi tämän ja irrotti tältä pään. Hän poltti pään ja pojan mukana olleet erityislasten koulussa käytetyt oppikirjat. Viimeiseksi uhriksi jäi 62-vuotias nainen, jonka Rjahovski kohtasi lähellä rautatieasemaa. Murhaaja seurasi uhriaan, joka kuitenkin suihkutti kaasua tämän päälle. Kaasu pidätteli Rjahovskia vain hetken. Nainen otti esiin naskalin, jolla yritti lyödä Rjahovskia. Rjahovski kuitenkin onnistui murhaamaan naisen. Hän kirjoitti naisen mukana olleella huulipunalla tämän alastomaan ruumiiseen sanat "terveisiä Tšetšeniasta".
Pidätys, oikeudenkäynti ja vankeus.
Rjahovski jäi kiinni poliisien väijytyksessä aitassa, johon hän oli aiemmin rakentanut hirttolavan. Rjahovski lähti pakoon nähdessään siviiliasuiset poliisit, mutta poliisit lähtivät jahtaamaan häntä ja onnistuivat pidättämään hänet. Kotietsinnässä löydettiin Rjahovskin hyökkäyksissä käyttämä teräase. Rjahovski tunnusti aluksi vain yhden murhan, mutta alkoi pian kertoa myös muista rikoksistaan. Hän pyrki pääsemään psykiatriseen sairaalaan, mutta hänet todettiin syyntakeiseksi laaja-alaisista poikkeavuuksista huolimatta.
Oikeudenkäynnissä Rjahovski väitti tulleensa lavastetuksi. Vuonna 1995 hänet todettiin syylliseksi kahdeksaantoista niistä yhdeksästätoista murhasta, joista häntä syytettiin. Rjahovski tuomittiin kuolemaan. Tuomionsa kuultuaan hän huudahti tulevansa vielä takaisin. Kun kuolemantuomioiden toimeenpano Venäjällä keskeytettiin, tuomio muuntui elinkautiseksi vankeudeksi. Rjahovski vietti viimeiset vuotensa vankilassa Mordvassa eristettynä. Hän kuoli marraskuussa 2007 tuberkuloosiin.